CELEX: C2005/155/15
Language: sk
Date: 2005-06-25 00:00:00
Title: Vec C-178/05: Žaloba podaná 19. apríla 2005 Komisiou Európskych spoločenstiev proti Helénskej republike

25.6.2005   
            
            
               SK
            
            
               Úradný vestník Európskej únie
            
            
               C 155/8
            
         Žaloba podaná 19. apríla 2005 Komisiou Európskych spoločenstiev proti Helénskej republike
   (Vec C-178/05)
   (2005/C 155/15)
   Jazyk konania: gréčtina
   Komisia Európskych spoločenstiev, v zastúpení: Dimitros Triantafyllou, splnomocnený zástupca, ktorý si zvolil adresu na doručovanie v Luxemburgu, podala 19. apríla 2005 na Súdny dvor Európskych spoločenstiev žalobu proti Helénskej republike.
   Žalobkyňa navrhuje, aby Súdny dvor:
   
               1)
            
            
               vyslovil, že Helénska republika si tým, že prijala právne predpisy týkajúce sa uplatnenia dane pri premiestnení štatutárneho sídla alebo ústredia sídla riadiaceho orgánu, ako aj oslobodenia od tej istej dane pre všetky poľnohospodárske družstvá bez ohľadu na ich úroveň, ich spolky alebo združenia každého druhu, spoluvlastníctva plavidiel, združenia a námorné spoločnosti nezávisle od ich formy, nesplnila povinnosti, ktoré jej vyplývajú zo smernice Rady 69/335/EHS zo 17. júla 1969 o nepriamych daniach z tvorby a navyšovania základného imania (1);
            
         
               2)
            
            
               zaviazal Helénsku republiku na náhradu trov konania.
            
         Žalobné dôvody a hlavné tvrdenia
   Komisia má zato, že rozhodujúcim kritériom pre uplatnenie dane v prípade premiestnenia sídla je skutočnosť, aby bola spoločnosť kvalifikovaná ako kapitálová spoločnosť v členskom štáte jej pôvodu, z čoho vyplýva, že spoločnosť dani nepodlieha, ak nie je v členskom štáte pôvodu považovaná za kapitálovú spoločnosť. Následne Komisia kritizuje skutočnosť, že grécka právna úprava pripisuje význam len tomu, či členský štát pôvodu uplatnil alebo neuplatnil kapitálovú daň, keďže od nej oslobodzuje len premiestnenie sídla do Grécka zo štátu, ktorý kapitálovú daň vyrubil. Stanovisko Komisie sa opiera rovnako o doslovný, ako aj o systematický výklad smernice, ktorý pripisuje dôležitosť kapitálovému charakteru spoločností podliehajúcich tejto dani, pričom tento prístup je ďalej posilnený zmenou vykonanou prostredníctvom smernice 85/303/EHS smerujúcej ku zrušeniu kapitálových daní.
   Čo sa týka oslobodenia pre poľnohospodárske družstvá ako aj námorné spoločnosti, ide o kategórie, ktoré pokrývajú celé hospodárske oblasti, pre ktoré grécke orgány neodôvodnili, prečo nie sú kapitálovými spoločnosťami, a na ktorých úplné oslobodenie sa nevzťahuje možnosť oslobodenia určitých transakcií stanovená v smernici. Navyše tam, kde bolo účelom smernice oslobodiť celé odvetvia, smernica tak výslovne urobila (napríklad oslobodila verejné podniky všeobecného záujmu).
   
      (1)  Ú. v. ES L 249, z 3. 10. 1969, s. 25